32006D0428
L 172/15
JURNALUL OFÍCIAL AL UNIUNII EUROPENE
DECIZIA COMISIEI
din 22 iunie 2006
de stabilire a unui marcaj fiscal comun pentru motorine și kerosen
[notificată cu numărul C(2006) 2383]
(2006/428/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 95/60/CE a Consiliului din 27 noiembrie 1995 privind marcarea fiscală a motorinelor și a kerosenului (1), în special articolul 2 alineatul (2),
întrucât:
(1)
Pentru buna funcționare a pieței interne și în special în scopul prevenirii evaziunii fiscale, Directiva 95/60/CE prevede un sistem comun de marcaj pentru identificarea motorinelor incluse în codul NC 2710 00 69 și a kerosenului inclus în codul NC 2710 00 55, care au fost puse în consum, scutite de la plata accizelor sau supuse unei cote reduse a accizelor. Începând din 2002, primul cod a fost divizat în codurile NC 2710 19 41, 2710 19 45 și 2710 19 49, pentru a se ține seama de conținutul de sulf al motorinei, iar al doilea cod a fost înlocuit cu codul NC 2710 19 25.
(2)
Decizia 2001/574/CE a Comisiei (2) a stabilit produsul identificat prin denumirea științifică N-etil-N-[2-(1-izobutoxietoxi)etil]-4-(fenilazo)anilină (solvent Yellow 124) ca fiind marcajul fiscal comun prevăzut de Directiva 95/60/CE pentru marcarea motorinelor și a kerosenului care nu au fost supuse taxelor la rata normală aplicabilă acestor uleiuri minerale utilizate drept carburant.
(3)
Articolul 2 al Deciziei 2001/574/CE prevede ca această decizie să fie revizuită până la 31 decembrie 2006, având în vedere evoluțiile tehnice din domeniul sistemelor de marcare și luându-se în considerare nevoia de a contracara folosirea frauduloasă a uleiurilor minerale scutite de la plata accizelor sau supuse unei cote reduse a accizelor.
(4)
Ca parte a procesului de revizuire, s-a desfășurat o consultare a statelor membre. În general, statele membre estimează că solventul Yellow 124 și-a îndeplinit obiectivele în ceea ce privește contracararea utilizării frauduloase a uleiurilor minerale scutite de la plata accizelor sau supuse unei cote reduse a accizelor.
(5)
Nu s-a semnalat nici o problemă cu privire la efectele asupra sănătății și asupra mediului datorate utilizării solventului Yellow 124.
(6)
Nici un produs alternativ, ca potențial înlocuitor pentru solventul Yellow 124 și care să respecte toate criteriile folosite pentru alegerea solventului Yellow 124 ca marcaj fiscal comun, nu a fost, până la această dată, prezentat sau susținut de informații științifice relevante.
(7)
În consecință, solventul Yellow 124 trebuie folosit în continuare ca marcaj fiscal comun în sensul Directivei 95/60/CE și sub rezerva condițiilor prevăzute de respectiva directivă.
(8)
Prezenta decizie nu scutește nici o întreprindere de obligațiile care îi revin în temeiul articolului 82 din tratat.
(9)
Trebuie avute în vedere posibilitățile oferite de evoluțiile științifice ulterioare prin stabilirea unui termen limită pentru revizuirea prezentei decizii.
(10)
Cu toate acestea, o revizuire a prezentei decizii ar trebui efectuată la orice dată anterioară acestui termen limită, în cazul în care se demonstrează că solventul Yellow 124 provoacă daune suplimentare sănătății sau mediului.
(11)
Din motive de claritate și transparență, Decizia 2001/574/CE ar trebui înlocuită.
(12)
Măsurile prevăzute de prezenta decizie sunt conforme cu avizul Comitetului pentru accize,
ADOPTĂ PREZENTA DECIZIE:
Articolul 1
Marcajul fiscal comun prevăzut de Directiva 95/60/CE, pentru marcarea tuturor motorinelor care se încadrează în codurile NC 2710 19 41, 2710 19 45 și 2710 19 49, precum și a kerosenului care se încadrează în codul NC 2710 19 25, este solventul Yellow 124, astfel cum se indică în anexa la prezenta decizie.
Statele membre stabilesc un nivel de marcare de minimum 6 mg și maximum 9 mg de marcaj per litru de ulei mineral.
Articolul 2
Prezenta decizie se revizuiește până la 31 decembrie 2011, ținând seama de evoluțiile tehnice din domeniul sistemelor de marcare și de necesitatea de a contracara folosirea frauduloasă a uleiurilor minerale scutite de la plata accizelor sau supuse unei cote reduse a accizelor.
În cazul în care se constată că solventul Yellow 124 provoacă daune suplimentare sănătății sau mediului, se efectuează o revizuire înainte de data menționată anterior.
Articolul 3
Decizia 2001/574/CE se abrogă.
Articolul 4
Prezenta decizie se adresează statelor membre.
Adoptată la Bruxelles, 22 iunie 2006.